‘Any de la Misericòrdia’

Angelina Prenafeta

**14. Donar bon consell a qui l’ha de menester**

Una de les Obres de Misericòrdia que podem oferir en el COF (Centre d’Orientació Familiar), és l’acompanyament a persones en l’escolta personal.

L’escolta és una de les millors coses que podem oferir a les persones. De fet quan algú s’ha sentit atès des del cor, és una experiència que no oblida mai.

Escoltar és oferir hospitalitat a l’altre, amb respecte i humilitat com diu l’obra de misericòrdia ‘Donar consell a qui ho necessita’. No significa avançar-nos a les seves expectatives, sinó, que la millor escolta que podem fer i el millor consell que podem donar, és ajudar la persona, a què pugui trobar aquella resposta que potser busca a fora i que ella ja té dins.

 Quan acompanyem, amb la calidesa de l‘escolta, ella és capaç de recuperar la confiança i poder donar un sentit nou a la seva vida.

Escoltar és molt més que sentir. Sentir és un acte que no és intencionat, en canvi l’escolta és un acte d’amor lliure. És demanar permís per entrar a casa de l’altre, entrar en el seu interior amb un gran respecte, perquè en aquest acolliment, la persona s’obre a unes profunditats que ni ella mateixa coneixia.

La veritable escolta és amor, és creure confiadament en l’altra persona, en les seves possibilitats; per tant, no podem entrar a donar-li consells. La nostra tasca consisteix a oferir-li un acompanyament que li permeti trobar un espai per obrir-se, a fi que pugui descobrir aquella riquesa, aquella dignitat que com a filla de Déu té.